**Aprovat el pressupost municipal de 2019**

**L’Ajuntament del Prat destinarà un 16% més a educació i cultura i un 14% més a acció social i foment de l’ocupació durant el 2019**

**Respecte al 2018, les partides que més creixen són les de Cultura, Participació i Ciutadania (+21,5%), Acció Social (+14,4%), Promoció Econòmica, Comerç i Ocupació (+12.6%), Salut (+12,2%) i Educació (+10,4%) i Manteniment i serveis urbans (+7,5%).**

**L’Ajuntament del Prat finalitzarà l’exercici pressupostari 2019 amb deute zero.**

**Prop d’un terç de la despesa ordinària es destinarà a serveis a les persones i un altre terç a garantir els serveis bàsics de manteniment de la ciutat, urbanisme, medi ambient i seguretat.**

El ple municipal del Prat de Llobregat ha aprovat aquest dimecres, 12 de desembre, els pressupostos municipals per a l’any 2019. Els comptes públics de l’any vinent prioritzen els serveis a les persones, l’atenció social, l’educació, la cultura i la comunitat i el foment de l’ocupació i l’activitat econòmica. Els pressupostos municipals s’han aprovat amb el vot favorable de l’equip de govern (ICV-EUiA i PSC), l’abstenció de Se Puede, ERC i el regidor no adscrit José López Castro i el vot contrari de la resta de grups (PP, PDECAT, C’s, Guanyem i el regidor no adscrit Norman Muñoz).

Globalment, les partides de Cultura, Participació i Ciutadania i Educació s’incrementen un 16,2% respecte al 2018, mentre que la suma d’acció social i promoció econòmica, comerç i ocupació ho fa en un 13,8%. Això representa en conjunt un augment de 4,3 milions d’euros, destinats principalment a la finalització de les obres per a l’obertura de dos equipaments de ciutat (Teatre L’Artesà i el Centre Cívic Palmira Domènech); el programa IntersECCions, per garantir la igualtat d’oportunitats en l’accés a l’educació i la cultura; el canvi de model de les escoles bressol municipals, que implica una millora de la qualitat pedagògica, afavoreix la igualtat d’oportunitats i la creació de nous serveis com els Espais Familiars per compartir aspectes sobre la criança; el servei d’ajuda a domicili, de suport social i atenció a la dependència; i l’acompanyament a projectes d’economia social.

Els comptes de l’Ajuntament del Prat per al 2019 sumen un total de 94.871.182 euros, un 3,5% més que l’any 2018. Es divideixen en un pressupost ordinari de 88.635.652 euros i 6.235.530 euros d’inversions.

Sumant-hi el pressupost de les empreses municipals (Aigües del Prat, El Prat Comunicació i Prat Espais) i del Consorci Prat Nord, s’arriba a un pressupost total de 109.271.819,26 euros (98.065.234,17 de pressupost ordinari i 11.206.585,09 euros d’inversions).

Les previsions d’ingressos se situen en 94,87 milions d’euros, dels quals un 37% provenen de l’impost sobre béns immobles de característiques especials i l’impost sobre activitat econòmica de l’aeroport i la zona de servei del port.

De cada 100 euros de pressupost ordinari, 31,79 euros es destinaran a serveis a les persones i 33,13 euros a seguretat, urbanisme, medi ambient i cobertura d’altres serveis bàsics, mentre que 15,36 euros seran per serveis socials i foment de l’ocupació.

Entre les partides que més augmenten del pressupost ordinari municipal respecte al 2018, cal destacar les de Cultura, Participació i Ciutadania (9.315.334 euros, +21,5%), Acció Social (10.973.680 euros, +14,4%), Promoció Econòmica, Comerç i Ocupació (5.388.530 euros, +12,6%), Salut Pública i Consum (1.617.943, +12,2%), Educació (7.782.407 euros,+10,4%) i Manteniment i Serveis Urbans (18.884.134 euros, +7,5%).

**Inversions de ciutat**

Les inversions previstes, tant de l’Ajuntament com de les empreses municipals, experimenten un descens del 37,2%, ja que les obres previstes en el Pla d’Actuació Municipal (PAM) estan ja executades o per finalitzar durant els primers mesos de l’any, en coherència amb un període de final de mandat. Entre aquestes inversions, figuren les del Teatre L’Artesà, el Centre Cívic Palmira Domènech, dos aparcaments a l’Avinguda de la Verge de Montserrat i la seva reurbanització, la remodelació de parcs i jardins de la ciutat que disposaran de jocs infantils nous i mobiliari i arbrat, així com moltes altres inversions que faran del Prat una ciutat més amable, que han comptat en molts casos amb la participació de veïnes i veïns a través de projectes participatius.

**Cap al deute zero**

L’Ajuntament del Prat finalitzarà l’exercici pressupostari 2019 amb deute zero, com es va comprometre el govern municipal. El 2011, l’Ajuntament del Prat i les empreses municipals sumaven un deute creditici de prop de 51 milions d’euros, que l’any 2015 -quan va començar l’actual mandat municipal- s’havia reduït a 7 milions. Així, l’Ajuntament, no només no ha hagut de recórrer a l’endeutament per finançar inversions, sinó que amb els seus ingressos ha finançat el deute bancari de les empreses, eliminant el risc i augmentant la solvència.